

**ข้อบังคับมหาวิทยาลัยธรรมศาสตร์**

**ว่าด้วยการให้ปริญญากิตติมศักดิ์ พ.ศ. ๒๕๖๕**

**....…………………………………......…**

โดยที่เป็นการสมควรแก้ไขปรับปรุงข้อบังคับมหาวิทยาลัยธรรมศาสตร์ว่าด้วยการให้ปริญญากิตติมศักดิ์ เพื่อเป็นเกียรติแก่ผู้ทรงเกียรติคุณที่ประสบความสำเร็จทางด้านวิชาการ หรือเป็นผู้ทำคุณประโยชน์อย่างยิ่งแก่สังคม และเพื่อเป็นเกียรติแก่มหาวิทยาลัย

อาศัยอำนาจตามความในมาตรา ๒๓ (๒) และมาตรา ๘๔ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัย ในการประชุมครั้งที่ ๔/๒๕๖๕ เมื่อวันที่ ๒๕ เมษายน ๒๕๖๕ จึงออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการให้ปริญญากิตติมศักดิ์ พ.ศ. ๒๕๖๕”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** เพื่อเป็นการเชิดชูเกียรติคุณ การพิจารณาและมีมติถวายปริญญากิตติมศักดิ์แก่พระมหากษัตริย์ พระราชินี หรือพระบรมวงศานุวงศ์ หรือให้ปริญญากิตติมศักดิ์แก่ประมุขของรัฐหรือบุคคลสำคัญของต่างประเทศหรือบุคคลสำคัญที่ปฏิบัติงานให้กับองค์การระหว่างประเทศ สภามหาวิทยาลัย
อาจพิจารณายกเว้นหลักเกณฑ์ วิธีการ หรือเงื่อนไขข้อหนึ่งข้อใดในข้อบังคับนี้ได้

คณะใดที่มีความประสงค์จะเสนอขอทูลเกล้าทูลกระหม่อมถวายปริญญากิตติมศักดิ์
แก่พระมหากษัตริย์ พระราชินี หรือพระบรมวงศานุวงศ์ หรือให้ปริญญากิตติมศักดิ์แก่ประมุขของรัฐ หรือบุคคลสำคัญของต่างประเทศหรือบุคคลสำคัญที่ปฏิบัติงานให้กับองค์การระหว่างประเทศ ให้ปรึกษาหารือกับอธิการบดีก่อนการเสนอ

**ข้อ ๔** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“สภามหาวิทยาลัย” หมายความว่า สภามหาวิทยาลัยธรรมศาสตร์

“คณะ” หมายความรวมถึง วิทยาลัย หรือส่วนงานที่จัดการเรียนการสอน

“คณบดี” หมายความรวมถึง หัวหน้าส่วนงานที่จัดการเรียนการสอน

“คณะกรรมการประจำคณะ” หมายความรวมถึง คณะกรรมการประจำวิทยาลัย หรือคณะกรรมการประจำส่วนงานที่จัดการเรียนการสอน

**ข้อ ๕** ปริญญากิตติมศักดิ์ตามข้อบังคับนี้ มีสองชั้น คือ

(๑) ชั้นปริญญาเอก เรียกว่า ดุษฎีบัณฑิตกิตติมศักดิ์

(๒) ชั้นปริญญาโท เรียกว่า มหาบัณฑิตกิตติมศักดิ์

ปริญญากิตติมศักดิ์ตามข้อบังคับนี้ ให้มีเฉพาะในสาขาของปริญญาที่มีการเรียนการสอน ในมหาวิทยาลัยเท่านั้น และจะให้ปริญญากิตติมศักดิ์แก่บุคคลหนึ่งบุคคลใดเกินกว่าหนึ่งสาขา ในปีการศึกษาเดียวกันมิได้

**ข้อ ๖** ผู้สมควรได้รับการพิจารณาให้ปริญญากิตติมศักดิ์ ต้องเป็นผู้ทรงคุณวุฒิสมควร
แก่ปริญญานั้น และเป็นผู้ทรงเกียรติคุณ มีคุณธรรม และต้องมีคุณสมบัติอย่างหนึ่งอย่างใด ดังต่อไปนี้

(๑) มีผลงานทางวิชาการดีเด่น

(๒) เป็นผู้ทำคุณประโยชน์อย่างยิ่งแก่ประเทศชาติหรือนานาชาติ หรือบำเพ็ญประโยชน์
แก่สังคม

(๓) เป็นผู้ประกอบสัมมาอาชีวะประสบความสำเร็จอย่างยิ่ง เป็นแบบอย่างที่ดีแก่บุคคลอื่น

**ข้อ ๗** มหาวิทยาลัยจะให้ปริญญากิตติมศักดิ์แก่ผู้ดำรงตำแหน่งทางการเมืองระดับประเทศ ในขณะที่ดำรงตำแหน่งมิได้

**ข้อ ๘** ผู้มีสิทธิเสนอชื่อผู้สมควรได้รับการพิจารณาให้ปริญญากิตติมศักดิ์ ได้แก่ กรรมการ
สภามหาวิทยาลัย อธิการบดี รองอธิการบดี คณบดี ผู้อำนวยการสถาบัน ผู้อำนวยการสำนัก หัวหน้าส่วนงาน
ที่เรียกชื่ออย่างอื่นที่มีฐานะเทียบเท่าคณะ และสมาคมธรรมศาสตร์ในพระบรมราชูปถัมภ์

การเสนอชื่อผู้สมควรได้รับการพิจารณาให้ปริญญากิตติมศักดิ์ ต้องคำนึงถึงการมีผลประโยชน์
ทับซ้อน ผลประโยชน์ต่างตอบแทน และการมีส่วนเกี่ยวข้องกับผู้มีสิทธิเสนอชื่อตามวรรคหนึ่ง ทั้งโดยตรงหรือ
โดยอ้อม และไม่ว่าจะก่อนการเสนอชื่อหรือภายหลังการพิจารณาเสร็จสิ้นแล้ว

**ข้อ ๙** ให้ผู้มีสิทธิเสนอชื่อตามข้อ ๘ เสนอชื่อผู้สมควรได้รับการพิจารณาให้ปริญญากิตติมศักดิ์พร้อมแนบประวัติและผลงานต่อคณะกรรมการประจำคณะที่เกี่ยวข้องกับสาขาวิชาของปริญญานั้นพิจารณา

ในการพิจารณาเสนอชื่อผู้สมควรได้รับปริญญากิตติมศักดิ์ คณะกรรมการประจำคณะ
อาจเสนอชื่อบุคคลอื่นที่เห็นสมควรเพิ่มเติมอีกก็ได้

ให้แต่ละคณะเสนอชื่อผู้สมควรได้รับการพิจารณาให้ปริญญากิตติมศักดิ์ที่ผ่านความเห็นชอบจากคณะกรรมการประจำคณะได้ปีการศึกษาละหนึ่งคน

ในกรณีที่คณะใดมีผู้ได้รับปริญญากิตติมศักดิ์ในปีการศึกษาหนึ่งแล้ว คณะนั้นจะเสนอชื่อ ผู้สมควรได้รับปริญญากิตติมศักดิ์ในปีการศึกษาถัดไปอีกมิได้เป็นเวลาไม่น้อยกว่าหนึ่งปีการศึกษาติดต่อกัน
เว้นแต่มีเหตุผลความจำเป็นอย่างยิ่ง ให้สามารถเสนอชื่อผู้สมควรได้รับปริญญากิตติมศักดิ์ได้ โดยจะต้องชี้แจงเหตุผลความจำเป็นนั้นประกอบการพิจารณาด้วย

เมื่อดำเนินการพิจารณาผู้สมควรได้รับปริญญากิตติมศักดิ์แล้วเสร็จ ให้คณะกรรมการประจำคณะเสนอชื่อผู้ที่สมควรได้รับปริญญากิตติมศักดิ์พร้อมแนบประวัติ ผลงาน หรือรายละเอียดของผู้ที่สมควรได้รับปริญญากิตติมศักดิ์ต่ออธิการบดีเพื่อพิจารณานำเสนอต่อคณะกรรมการปริญญากิตติมศักดิ์ต่อไป

**ข้อ ๑๐** ให้มีคณะกรรมการปริญญากิตติมศักดิ์คณะหนึ่ง ประกอบด้วย

(๑) อธิการบดี เป็นประธาน

(๒) ประธานสภาอาจารย์ เป็นกรรมการ

(๓) กรรมการที่เป็นคณบดีที่ได้รับการเลือกจากคณะกรรมการบริหารมหาวิทยาลัย จำนวนสามคน จากสาขาสังคมศาสตร์และมนุษยศาสตร์จำนวนหนึ่งคน สาขาวิทยาศาสตร์และเทคโนโลยีจำนวน
หนึ่งคน และสาขาสุขศาสตร์จำนวนหนึ่งคน

(๔) รองอธิการบดีที่ได้รับมอบหมายจากอธิการบดี เป็นเลขานุการ

ให้กรรมการชุดนี้มีหน้าที่กลั่นกรองชื่อจากผู้ที่ได้รับการเสนอชื่อตามข้อ ๘ เพื่อเสนอต่อ
สภามหาวิทยาลัย

กรรมการตาม (๓) ต้องไม่อยู่ในที่ประชุมกรณีพิจารณากลั่นกรองชื่อผู้สมควรได้รับปริญญากิตติมศักดิ์จากคณะที่ตนสังกัด

**ข้อ ๑๑** ให้เลขานุการสภามหาวิทยาลัยประมวลประวัติ ผลงาน หรือรายละเอียดของบุคคลที่ได้รับการเสนอชื่อตามข้อ ๘ ไว้ในระเบียบวาระการประชุม เพื่อประกอบการพิจารณาของสภามหาวิทยาลัย

**ข้อ ๑๒** ให้สภามหาวิทยาลัยพิจารณาให้ปริญญากิตติมศักดิ์ได้ปีการศึกษาละไม่เกินสิบคน

**ข้อ ๑๓** การดำเนินการเกี่ยวกับการพิจารณาให้ปริญญากิตติมศักดิ์ในทุกขั้นตอน ให้เป็น
การพิจารณาลับ

การลงมติของคณะกรรมการประจำคณะ คณะกรรมการปริญญากิตติมศักดิ์ และ
สภามหาวิทยาลัย ตามข้อบังคับนี้ ต้องมีคะแนนเสียงไม่น้อยกว่ากึ่งหนึ่งของจำนวนกรรมการทั้งหมด ในกรณีที่คะแนนเสียงเท่ากัน ให้ประธานที่ประชุมออกเสียงเพิ่มอีกหนึ่งเสียงเป็นเสียงชี้ขาด

**ข้อ ๑๔** ให้อธิการบดีรักษาการให้เป็นไปตามข้อบังคับนี้

 ประกาศ ณ วันที่ ๒ มิถุนายน พ.ศ. ๒๕๖๕

(ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย